Nøgleord

Sammendrag



Nøgleord

1. Ansvar uden for kontraktforhold – betingelser – retsstridighed – tab – årsagsforbindelse – en af disse betingelser ikke opfyldt – frifindelse i det hele i erstatningssøgsmål

(Art. 288, stk. 2, EF)

2. Tilnærmelse af lovgivningerne – produktsikkerhed i almindelighed – direktiv 92/59 – fællesskabssystem for hurtig udveksling af oplysninger om levnedsmidler – de nationale myndigheders og Kommissionens respektive kompetence

(Rådets direktiv 92/59)

3. Tilnærmelse af lovgivningerne – produktsikkerhed i almindelighed – direktiv 92/59 – fællesskabssystem for hurtig udveksling af oplysninger om levnedsmidler – forsigtighedsprincippet

(Rådets direktiv 92/59)

Sammendrag

1. Flere betingelser skal være opfyldt, for at Fællesskabet kan ifalde ansvar uden for kontraktforhold. For det første skal den adfærd, som fællesskabsinstitutionerne bebrejdes at have udvist, være retsstridig, for det andet skal der være indtrådt et tab, og for det tredje skal der være årsagsforbindelse mellem institutionens adfærd og det påberåbte tab. Såfremt en af disse betingelser ikke er opfyldt, må sagsøgte i det hele frifindes, uden at det er nødvendigt at undersøge de øvrige betingelser.

(jf. præmis 32)

2. Fællesskabssystemet for hurtig udveksling af oplysninger om levnedsmidler, som blev indført ved direktiv 92/59 om produktsikkerhed i almindelighed, giver alene de nationale myndigheder og ikke Kommissionen ansvaret for at fastslå, om der består en alvorlig og umiddelbar risiko for forbrugernes sundhed og sikkerhed. Det påhviler således de nationale myndigheder, når de har konstateret, at der består en alvorlig og umiddelbar risiko, der ikke er begrænset til den pågældende medlemsstats område, straks at informere Kommissionen herom og give den oplysninger, som gør det muligt at identificere produktet og de forskellige forhandlingsled. Kommissionen begrænser sig til at efterprøve, om de pågældende oplysninger som sådanne er omfattet af direktivets anvendelsesområde, hvorimod kontrollen ikke omfatter spørgsmålet om rigtigheden af de konstateringer og analyser, som har foranlediget de nationale myndigheder til at fremsende de pågældende oplysninger

(jf. præmis 51 og 52)

3. Hvad angår forebyggelsen af risikoen for forbrugernes sundhed, og for så vidt som der kan bestå usikkerhed, kan den kompetente myndighed ifølge forsigtighedsprincippet, der gælder på området for beskyttelse af den offentlige sundhed, være forpligtet til at træffe egnede foranstaltninger med henblik på at forebygge visse potentielle risici for den offentlige sundhed uden at afvente, at det fuldt ud påvises, at der er en risiko, og hvilket omfang denne har. Hvis det var nødvendigt at afvente resultatet af alle fornødne undersøgelser, inden sådanne foranstaltninger blev vedtaget, ville forsigtighedsprincippet blive frataget sin effektive virkning. Denne betragtning gælder også for et system med hurtig udveksling af oplysninger som det, der er indført ved direktiv 92/59 om produktsikkerhed i almindelighed, og følgelig bør en virksomhed, der har lidt skade som følge af dette varslingssystem, der er indført til beskyttelse af menneskers sundhed, tåle de negative økonomiske virkninger heraf, da beskyttelsen af den offentlige sundhed må tillægges større vægt end økonomiske hensyn.

(jf. præmis 54)